Kopli Lasteaed: oktoober 2019
Päikesepesa tegemised oktoobris
Päikesepesa rühm võttis oktoobrikuus fookusesse kõik mis seotud metsaga. Loomad - nende tegevus sügisel, loodus, ilmanähtused ja samuti loodushoid. Kõik lood ja tegevused on omavahel lõimitud, k.a kunst. Täidame "looduskarbikest" ajas. Lõpetuseks jutustab iga laps oma loo karbis toimuva kohta. Looduslikmaterjal+taaskasutus+ise tegemine= rõõmus laps :-)
25. oktoobril kogunes Päikesepesa; - Vetepesa ja Tuultepesa Tarkade Kogu, et arutleda loodushoiu teemadel. Arutelu elavdamiseks oli kokku seatud pildigalerii looduspiltidest – reostunud loodusest ja puhtast loodusest. Lapsed olid väga teadlikud looduse hoidmise olulisusest, prügi sorteerimise vajalikkustest ja võimalikust ümbertöötlemisest.
2019 / 2020 pööratakse Kopli Lasteaias enam tähelepanu keskkonnahoidmisele, kus aitame kaasa keskkonnatedlikkuse kasvule, keskkonnaseisundi parandamisele ning säästva arengu põhimõtete arengule.
Väärtuskasvatus: Hoolivus, viisakus, iseseisvus, tänulikkus. Märka, hooli ja hoia!
Valdkond: Matemaatika; keel ja kõne; mina ja keskkond
Osalejad: Lapsed, lapsevanemad, lasteaia personal
Eesmärk: Laps saab teadmisi läbi näitlikustamise prügi sorteerimise vajalikkusest. Laps mõistab ohtu planeet Maale, kui me viskame prügi looduskeskkonda.
Tulemus: Laps mõistab seoseid: põhjus – tagajärg. Laps mõistab enda olulisust ja panust looduse hoidmisel.
Fotod: Päikesepesa õpetaja Kersti Raud
Postitaja: Kopli Lasteaed kell 13:08 Kommentaare ei ole:
Põhja – Tallinna haridustöö tunnustuskonkurss 2019
28. novembril, PROTO avastuskeskuses tunnustati inimesi, kes aasta jooksul paistnud silma oma tegevusega hariduse vallas ning andnud oma olulise panuse hariduse edendamisele. Põhja– Tallinna innovaatiline tegu 2019– „ Isa tõsta õhku mind“ ja „Minevikuga tulevikku“.
Haridustöö tunnustuspreemia nominendid Kopli Lasteaiast esitati neljas kategoorias.
Põhja – Tallinna aasta noor õpetaja - Maarja Liisa Plado
Põhja - Tallinna aasta lasteaiaõpetaja – Merle Tõnurist
Põhja – Tallinna aasta õpetaja abi – Mari- Liis Tarkmees
Jätkuvat loomisrõõmu lasteaia meeskonnale!
Kopli Lasteaed on tänulik märkamise ja tunnustamise eest!
Postitaja: Kopli Lasteaed kell 12:55 Kommentaare ei ole:
Tuultepesa Maru-Karu kunstistuudios
Loomisrõõm on meie sees-
vaata, mida mina teen....
23.oktoobril 2019 taaskohtumine Agnes Liivaga,
kunstistuudios Maru-Karu.
Postitaja: Kopli Lasteaed kell 17:36 Kommentaare ei ole:
Vetepesa turulkäik
“Sügise võlud” teemakuu raames võtsime Vetepesa rühmaga ette õppekäigu Balti Jaama turule. Tahtsime vaadata, milliseid ande on sügis turulettidele pannud.
Võtsime lisaks veel teisegi eesmärgi - ostame ka kaasa, AGA ei too turult kaasa ühtegi uut kilekotti ega pakendit.
Turule tulid juba varem olemas olnud kilekotid, linane pulmasuveniir-kott, vanast vihmavarjust turukott.
Lapsed said vaadelda erinevaid köögivilju, uurisime kapsaste erinevaid nimetusi ja kui palju erinevad värve tomateid on müügil. Lugesime kokku kõrvitsaid lettide peal ja palju muud.
Ostsime ühiselt kõrvitsa, naerist, nuikapsast, hapendatud kurki otse tünnist ja jõhvikaid. Lapsed tänasid müüjaid ja meeleolu oli rõõmus. Jõhvikad andsid vitamiini ja energiat ka tagasitee jaoks.
Miks me eraldi autodega ei lähe? Üks laps teadis vastust- see oleks ilmselge raiskamine.
Tramm viib meid lasteaia juurest otse kohale!
Ütlesime tere ka Telliskivi loomelinnaku lendoravale (Portugali kunstnik Bordalo). Lapsed oskasid öelda, et see on TAASKASUTUS ning tundsid ära mitmed kunstitöös kasutatud materjalid.
Postitaja: Kopli Lasteaed kell 14:37 Kommentaare ei ole:
Vetepesa kolletamispäev
Kolletamispäeva traditsioon meie rühmal on hästi juurdunud. 14.oktoobri hommikul saabus üle ukse järjest kollastes riietes või kollaste detailidega lapsi. See lõi meile erilisema meeleolu. Kolletamispäevaks on lehed värvi muutnud ning puud valmistuvad puhkeseisundisse jääma. Kas see tõesti nii on, läksime uurima Kopli Kalmistuparki.
Kollast oli veelgi - kollane kool kõrval, saime kinnistada hiljutiste külaliste kooli nime Tallinna Kunstigümnaasium. Kollane pakendite sorteerimise konteiner. Kollane “jäätisepood” ehk Sitsi pood. Lapsi huvitas, miks on basseinis inimeste kujud - Kopli pargi kui kalmistu mäletamiseks.
Leidsime üles luuletuses õpitud puud ja just seda värvi lehed.
“Sügisvärvid” Leelo Tungal
Sügis saabus, pintsel peos.
mets on nüüd kui kunstiteos.
sügisel on uhked värvid!
Samaks jäid vaid mänd ja kuusk -
Pargist korvi sisse pandud leiud saavad järgmiste nädalate õppevahenditeks.
Postitaja: Kopli Lasteaed kell 14:30 Kommentaare ei ole:
Tuultepesa öko-linn
Septembri keskel keskendusid Tuultepesa lapsed päris oma linna loomisele. Iga laps sai valida omale sobiva karbi, millest valmistada maja meie tuleviku-linna. Tehtud said nii lasteaiad, koolid, politseijaoskonnad, juuksurid, poed, Saku Suurhall kui ka dinosauruste uurimise platvorm.
Seejärel oli hooned vaja sättida loogilisse plaani
- arendasime planeerimise ja ''suure pildi nägemise'' oskust.
Vastavalt sellele kujundasid lapsed ka teedevõrgustiku. Selgus, et teed said üsna kitsad ning sündis kiire otsus- tuleb autovaba linn. Kuidagi on vaja aga ka välismaailmast linnani jõuda, mis viis uue huvitava mõtteni- linna juurde peaks kuuluma helikopterite maandumisplats, et tagada ligipääs õhu kaudu.
Ühes õiges linnas on vaja ka liiklusmärke. Ka need meisterdasid usinad väikesed käed hoole ja armastusega.
Demokraatlikul hääletamisel said lapsed pakkuda erinevaid variante, mida linnale nimeks panna, kuid kõige enam hääli kogus Beyblade'i linn. Ja nii siis jäigi- valmis suur ja uhke,
loovuse ja heade mõtete linn- Beyblade'i linn.
Neoonkala ja Parbus said endale uue kodu.​
Aadressil Kopli 104, akvaariumis, elavad uued asukad.
Oleme tänulikud Linnupesa lapsevanemale uute kalade eest!
Lapsed jälgivad rõõmuga kalade tegutsemist.
Fotod. Marika Ärmpalu
Kopli Kunstigümnaasiumi ettevõtluspäev meie lasteaias
10.oktoobril käisid meil külas Kunstigümnaasiumi õpilased, kes terve hommikupooliku lastega tegutsesid ja kogemusi ammutasid.
Postitaja: Kopli Lasteaed kell 08:49 Kommentaare ei ole:
Kopli Lasteaed külas Kalli-Kalli eralasteaial
Kolmapäeval, 9. oktoobril, võtsid Kopli lasteaia õpetajad suuna Ülemiste City poole ning sõitsid külla kolleegidele Kalli-kalli lasteaias. Tegemist oli teistkordse kohtumisega- kevadel külastasid Kalli-Kallid Koplit.
Taasnägemise rõõm oli suur- kõigil silmad särasid ja naeratused venisid kõrvuni. Kalli-kallid tutvustasid meile lahkelt oma töökultuuri, traditsioone ning saime teha ka jalutuskäigu maja peal- piiluda rühmadesse ja näha nende vahvaid tegemisi lastega kunstitööde näol.
Aitäh teile inspireerivate mõtete ja sooja vastuvõtu eest,
armsad Kalli-Kallid!
Postitaja: Kopli Lasteaed kell 08:29 Kommentaare ei ole:
20 aastat Kopli Lasteaias
Aeg aitab kõigel valmis saada.
Keegi meist ei sünni targana.
Tallinna Haridusamet tunnustas 4. oktoobril Kopli Lasteaia direktorit,
MARIKA ÄRMPALU tööjuubeli puhul.
20 aastat on seda vähe või palju? Parasjagu selleks, et oma mõtteid ja ideid täide viies, anda tähelepanuväärne panus Kopli Lasteaia ajalukku.
Palju edu ja tervist ning unistuste täitumist!
Postitaja: Kopli Lasteaed kell 20:22 Kommentaare ei ole:
Palju õnne, Kersti!
Kopli Lasteaed õnnitleb muusikaringi juhendajat
KERSTI KUUSKE
aasta lasteaiaõpetaja 2019
tiitli puhul.
Jääme ootama uusi laule!
Hea on teistele head teha!
4. oktoobril tähistati lasteaias õpetajate päeva - head õpetajad, olge julged, jääge iseendaks ja tundke huvi! Olge südamega asja juures ja osake puhata! Leidke tasakaal töö ja eraelu vahel! Olge eestvedajaks ja eeskujuks neile, kes tulevad teie järel...
Kopli Lasteaia kollektiiv on tänulik märkamast ja meeles pidamas õpetajate päeva puhul hea sõna ja teoga:
Aitäh lastevanematele!
Aitäh lastele!
Aitäh Haridusametile!
Aitäh Põhja - Tallinna Valitsusele!
Aitäh Reformierakonnale!
Aitäh Pelgulinna Gümnaasiumi 10. klasside õpilastele!
Kopli Lasteaia meeskond andis oma panuse headuse edasi kandmisel, meisterdades õpetajate päeval vaprusehelmeid vähihaigetele lastele. USAst 15 aastat tagasi alguse saanud helmeprogramm on olnud haigetele lastele tõhus tugi. Eestis algatas programmi MTÜ Vaprusehelmed.
Vaprusehelmed on loodud krooniliste haigustega laste ravi psühhosotsiaalseks toetamiseks, nende abistamiseks valulike protseduuride ja pikkade raviperioodidega toimetulekul. Vaprusehelmed aitavad lastel ja peredel jutustada oma lugu sellest, mida nad on saavutanud, mida läbi elanud ja millist vaprust sellel teekonnal üles näidanud. Tehti värvilisest polümeersavist vaprusehelmeid, mida jagatakse onkoloogiliste haigustega lastele ravi toetamiseks. Mitmesuguse kujuga värvilised helmed tähistavad erinevate raviperioodide ja -võtete läbitegemist, vastava helme või helmed annavad meditsiinitöötajad haigele lapsele protseduuride toas. Nii täitus terve ruum süvenenud inimestega, kes voolisid helmeste sisse oma kõige paremad ja helgemad mõtted.
Märkame ja hoolime! Koos levitasime headust edasi!
Muusikapäev- Muusikanädal
Rahvusvaheline muusikapäev algatati 1975.aastal. Päeva tähistatakse ülemaailmselt 1.oktoobril. Sellel päeval kõlab elav muusika üle terve Eesti. Kontsertidel saab vahetuid muusikaelamusi ja tutvustatakse pille ning muusikuid. Muusikapäev kutsub märkama muusika rolli ja olulisust meie igapäevaelus.
Nii ka meie lasteaeda -tulid külla väikesed muusikud Tallinna Muusikakeskkoolist. Kõlasid nobedad ja põnevad klaveripalad, mis lastes palju erinevaid emotsioone tekitasid ( näiteks “Kolli lugu” ) ning kaunid ja lüürilised viiulipalad, mis panid unistama. Lapsed kuulasid huviga ning elasid kaasa.
Noorematele rühmadele tutvustas meie oma muusikaõpetaja erinevaid (rahva)pille- kannel, ukulele, Eesti lõõtspill, plokkflööt, klaver ja teised rütmi/löökpillid. Lapsed said lisaks kuulamisele ka ise pille proovida mängida ja häält teha. Toimus ka muusikaviktoriin- arva ära mis pill mängib.
Meie muusikanädal jätkub neljapäeval, kui toimub gruppides muusikaviktoriin ja jätkub pillide tutvustus ning musitseerimine.
Muusika on lahe!
Tekst: muusikaõpetaja Merili Murde
Fotod: muusikaõpetaja Merili Murde
Põhja – Tallinna haridustöö tunnustuskonkurss 2019...
Kopli Kunstigümnaasiumi ettevõtluspäev meie lastea...